Keppendur Skákþingsins að þessu sinni voru alls 57 og þar á meðal voru tveir fyrrum Reykjavíkurmeistarar ; Alþjóðlegi meistarinn Bragi Þorfinnsson ( 2426 ) , sem vann mótið árið 2004 , og FIDE-meistarinn Sigurbjörn J. Björnsson ( 2288 ) , sem varð hlutskarpastur árið 2007 . Aðrir titilhafar mótsins voru alþjóðlegi meistarinn Einar Hjalti Jensson ( 2336 ) , FIDE-meistarinn Dagur Ragnarsson ( 2332 ) , FIDE-meistarinn Vignir Vatnar Stefánsson ( 2304 ) og stórmeistari kvenna Lenka Ptácníková ( 2218 ) . Skákþing Reykjavíkur árið 2018 bauð upp á mörg óvænt úrslit og afar spennandi toppbaráttu sem verður lengi í minnum höfð . Að loknum sex umferðum hafði Akureyringurinn knái , Stefán Steingrímur Bergsson ( 2093 ) , fullt hús vinninga og sat einn á toppnum . Í 7. umferð mætti hann FM Sigurbirni Björnssyni og reiknuðu margir með að þar kæmi fyrsti ósigur Stefáns , einkum vegna þess að á þessum tímapunkti var keppninautum Stefáns það full ljóst að ekkert nema full einbeiting og vönduð taflmennska gæti stöðvað kappann . Framúrskarandi tækni Stefáns í hróksendatafli varð þó til þess að hann lagði Sigurbjörn að velli . Stefán stóð því með pálmann í höndunum fyrir síðustu tvær umferðirnar . Í 8. umferð tapaði Stefán fyrir IM Braga Þorfinnssyni og því voru Bragi og Dagur Ragnarsson í seilingarfjarlægð fyrir lokaumferðina . Stefán mætti Degi í síðustu umferðinni og nægði Akureyringnum jafntefli til að tryggja sér sigur í mótinu . Stefán stóðst pressuna með glæsibrag . Hann tefldi mjög vel gegn franskri vörn Dags , hann nýtti sér mistök sem Dagur gerði í miðtaflinu og vann að lokum skákina . Þessi sigur tryggði Stefáni 8 vinninga í skákunum 9 og sat hann því einn á toppnum við leiðarlok , heilum vinningi á undan næsta manni . Sannarlega stórbrotin frammistaða hjá Stefáni sem var í upphafi móts aðeins 14. stigahæsti keppandinn . IM Bragi Þorfinnsson ( 2426 ) tryggði sér silfurverðlaun á mótinu en hann lauk tafli með 7 vinninga í skákunum 9 . Raunar tefldi Bragi einungis 7 skákir því í tvígang tók hann hjásetu sem gaf honum hálfan vinning . Það munar um minna í toppbaráttunni . Hörð barátta var um 3. sætið á milli tveggja skákmanna sem báðir unnu góða sigra í lokaumferðinni og luku keppni með 6,5 vinning ; IM Einar Hjalti Jensson ( 2336 ) og FM Sigurbjörn Björnsson ( 2288 ) . Skera þurfti úr um sigurvegara með stigaútreikningi og þar varð Einar Hjalti hlutskarpari . Svo einkennilega vildi til að þeir félagarnir mættust ekki í mótinu . Fremstur í flokki skákmanna með minna en 2000 skákstig varð Alexander Oliver Mai ( 1970 ) . Alexander fékk 5 vinninga ásamt sjö öðrum en reyndist hæstur eftir stigaútreikning . Einn þessara sjömenninga var Jón Úlfljótsson ( 1687 ) sem varð fremstur skákmanna með minna en 1800 skákstig . Með 4,5 vinning voru félagarnir efnilegu Benedikt Briem ( 1464 ) og Örn Alexandersson ( 1366 ) og voru þeir hæstir í sínum stigaflokkum ; Benedikt í undir 1600 og Örn undir 1400 . Adam Omarsson ( 1068 ) varð efstur skákmanna með minna en 1200 skákstig með 4 vinninga . Björgvin Jónas Hauksson varð fremstur stigalausra með 4 vinninga sem fleytti honum inn á stigalista með 1709 skákstig . Þá átti Stefán Orri Davíðsson ( 1280 ) bestu frammistöðu miðað við eigin stig . Frammistaða hans samsvaraði 1693 skákstigum og munurinn því 413 stig ( 1693 - 1280 ) . Áður en skák Benedikts Þórissonar ( 1143 ) og Óskars Long Einarssonar ( 1785 ) hófst áttu flestir von á sigri Óskars enda munar heilum 642 skákstigum á þeim tveimur . Benedikt hefur hins vegar verið afar duglegur að sækja æfingar og tefla í mótum að undanförnu líkt og sést á hraðferð piltsins upp stigalistann . Benedikt er sýnd veiði en ekki gefin , líkt og á við um margt ungt skákfólk , og gerði pilturinn sér lítið fyrir og vann skákina . Kannski er það rangnefni að tala um óvæntasta sigurinn því unga fólkið er gjarnan mun sterkari á taflsvellinu en stigin þeirra segja til um . Hvað sem því líður þá var sigurinn glæsilegur hjá Benedikt . Benedikt Þórisson að störfum á Skákþingi Reykjavíkur Þó IM Bragi Þorfinnsson ( 2426 ) hafi þurft að gera sér 2. sætið að góðu þá átti hann fína spretti , einkum í seinni hluta mótsins . Bragi var lang stigahæsti skákmaður mótsins og með þátttökunni sýndi hann hugrekki sem vert er að halda á lofti . Það reynist oft þrautin þyngri að fá stigahærri skákmenn til að setjast að tafli í íslenskum skákmótum þegar útséð er með að þeir muni þurfa að berjast í hverri skák til að halda stigunum sínum . Þeir sem forðast að vera stigahæstir í skákmótum fara hins vegar á mis við mikilvæga lexíu sem felur í sér að þjálfa sig upp í að tefla vel gegn stigalægri andstæðingum . Það var í 7. umferð sem Bragi Þorfinnsson fann loks reitina sína aftur eftir nokkuð brokkgenga taflmennsku fram að því . Bragi stýrði hvítu mönnunum gegn Hrafni Loftssyni ( 2163 ) og einkenndust flestir leikir Braga af áræðni og ásetningi . Bragi sá hins vegar við öllu mótspili Hrafns og hafði sigur í afar skemmtilegri skák . Bragi gerði svo gott betur og vann síðustu tvær skákir sínar . Þá er jafnframt gaman að geta þess að að loknu Skákþingi Reykjavíkur hélt Bragi beint til hinnar norsku Kragaeyju hvar hann gerði sér lítið fyrir og landaði lokaáfanga sínum að langþráðum stórmeistaratitli . Enn einu glæsilegu Skákþingi Reykjavíkur er nú lokið . Öll úrslit mótsins og lokastaða er aðgengileg á Chess-Results . Sama gildir um skákir mótsins sem Daði Ómarsson sló inn . Skákstjórn var í höndum Ríkharðs Sveinssonar og Ólafs Ásgrímssonar .